Parhau i Ddysgu ac Addysgu: Addysgu gydag Awgrymiadau MS Teams

Yr Uned Datblygu Dysgu ac Addysgu, Mawrth 2020

Mae Teams yn offer cyfathrebu gwych ar gyfer cadw mewn cysylltiad â chyd-weithwyr a myfyrwyr. Ceir cyfarwyddiadau llawn ar ddefnyddio Microsoft Teams ar [dudalennau gwe’r Gwasanaethau Gwybodaeth.](https://www.aber.ac.uk/en/is/it-services/web/teams/)

Gallwch lawrlwytho [Microsoft Teams i’ch bwrdd gwaith, llechen, neu ffôn.](https://teams.microsoft.com/downloads)

Yn ogystal â chadw mewn cysylltiad â chyd-weithwyr, gellir defnyddio Teams hefyd ar gyfer gweithgareddau dysgu ac addysgu. Noder y dylid parhau i ddefnyddio technoleg Blackboard, Panopto, a Turnitin ar gyfer deunyddiau a gweithgareddau cwrs, asesu, cipio darlithoedd, ac E-gyflwyno.

Nod y canllaw hwn yw cyfuno nifer o adnoddau ac awgrymiadau er mwyn dangos sut gall Teams gefnogi Gweithgareddau Dysgu ac Addysgu.

Yn fras, gellir pennu swyddogaethau Teams ar gyfer tri math o weithgarwch:

* Dysgu’n fyw ar lein
* Cyfathrebu â grwpiau dysgu
* Creu dogfennau i’w rhannu

Am wybodaeth gyffredinol ar Microsoft Teams ar gyfer Addysg, yn cynnwys sut i drefnu a rheoli cyfarfod rhithwir, gweler [canllawiau Microsoft ar ddefnyddio Teams.](https://edudownloads.azureedge.net/msdownloads/MicrosoftTeamsforEducation_QuickGuide_EN-US.pdf)

Noder: ar hyn o bryd, nid oes modd inni osod Teams yn awtomatig drwy ddefnyddio’r cofrestriadau ar gyfer y modiwl o AStRA, sy’n golygu:

* Os byddwch yn creu cyfarfod, bydd raid ichi gylchredeg y ddolen gyswllt i’r grŵp modiwl drwy restrau postio’r modiwl neu’r cwrs Blackboard
* Gall myfyrwyr rannu’r dolenni cyswllt ag eraill, sy’n golygu y gall myfyrwyr PA eraill ymuno â’ch cyfarfod

Os byddwch yn creu safle Teams ar gyfer eich modiwl, chi sy’n gyfrifol am ychwanegu’r holl fyfyrwyr ato. Gallwch gael rhestr o’r holl fyfyrwyr sy’n dilyn modiwl yn AStRA neu Blackboard. Dylech gynnwys dolen i gysylltu â’r safle Teams yn eich modiwl Blackboard er mwyn i bob myfyriwr allu defnyddio’r safle. Ni ddylid defnyddio Teams ar gyfer asesu crynodol. Dylid rheoli pob asesiad drwy Blackboard. Os ydych o’r farn mai Teams yw’r unig ddewis ar gyfer asesu, cysylltwch ag [eddysgu@aber.ac.uk](mailto:eddysgu@aber.ac.uk) / 01970 622472 am gyngor cyn dechrau’r gweithgaredd.

# Dysgu’n fyw ar lein

Ceir ambell awgrym gwych ar gyfer creu Gwersi Ar-lein gan ddefnyddio Microsoft Teams ar gyfer Dysgu o Bell yn y fideo hwn, [Gwersi](https://www.youtube.com/watch?v=cN5ypuZF1bI) Ar-lein gan ddefnyddio Microsoft Teams ar gyfer Dysgu o Bell.

Yn y sesiwn gyntaf, awgrymwn nad ydych yn gwneud rhywbeth sy’n rhy bwysig nac yn rhy anodd. Defnyddiwch y sesiwn fel cyfle i gysylltu â’ch myfyrwyr ac er mwyn rhoi cyfle i bawb sy’n cymryd rhan gyfarwyddo â’r rhyngwyneb. Bydd hefyd yn eich galluogi chi a’ch myfyrwyr i gadarnhau eich bod yn gallu cael mynediad i’r sesiwn Teams.

Os ydych yn cyflwyno gwybodaeth yn hytrach na rhyngweithio â’ch myfyrwyr, fe’ch cynghorir i ddefnyddio Panopto a chreu recordiad

Os ydych yn dysgu sesiwn yn fyw ar lein, dilynwch yr awgrymiadau isod:

## Cynllunio a pharatoi:

* + Beth fyddwch yn ei wneud yn ystod y sesiwn fyw:
    1. Nodwch y canlyniadau dysgu arfaethedig
    2. Nodwch y math o dasgau yr ydych yn disgwyl i’r myfyrwyr allu eu cyflawni ar ôl cymryd rhan yn y sesiwn
    3. Ystyriwch recordio’r sesiwn er mwyn i’r myfyrwyr na fydd yn gallu cymryd rhan allu gwylio’r recordiad
  + Sut dylai eich myfyrwyr baratoi ar gyfer y gweithgaredd dysgu:
    1. Cyflwynwch y gweithgareddau sydd i’w paratoi cyn y sesiwn
    2. Rhowch wybod i’r myfyrwyr beth yw canlyniadau dysgu’r sesiwn
  + Cadarnhewch eto fod eich myfyrwyr yn gwybod sut i ymuno â’r sesiwn:
    1. Rhowch gyfarwyddiadau iddynt ar sut i ddefnyddio Teams
    2. Rhowch wybod i’r myfyrwyr sut i gysylltu â chi os ydynt yn cael anawsterau
  + Rhowch gynnig ar y sesiwn heb gynulleidfa:
    1. Gwnewch yn sicr eich bod yn hapus yn defnyddio’r rhyngwyneb cyn i’ch sesiwn fyw ddechrau
    2. Os ydych yn defnyddio swyddogaethau rhannu sgrin, sicrhewch eich bod yn gallu llywio rhwng y ddwy

## Yn ystod y sesiwn:

* + Sicrhewch fod yr holl ddeunyddiau fydd eu hangen arnoch er mwyn cynnal y dosbarth gyda chi ar eich bwrdd gwaith:
    1. Caewch bob dim nad ydych yn dymuno i’ch myfyrwyr weld, ymlaen llaw (megis ebyst a ffenestri pori eraill)
  + Croesewch eich myfyrwyr ar ddechrau’r sesiwn:
    1. Cofiwch roi amser i’r myfyrwyr fydd yn cyrraedd yn hwyr i’r sesiwn
    2. Rhowch wybod i’ch myfyrwyr os ydych yn recordio’r sesiwn
    3. Treuliwch rywfaint o amser yn egluro golwg Teams i’ch myfyrwyr
  + Anogwch bawb i gyfrannu:
    1. Dylech allu gweld pwy sydd yn y sesiwn Teams felly gofynnwch i’r myfyrwyr gyfrannu at y trafodaethau

## Ar ôl y sesiwn dysgu:

* + Darparwch grynodeb o’r drafodaeth a chanlyniadau’r sesiwn ar gyfer y myfyrwyr:
    1. Postiwch y crynodeb yn Blackboard er mwyn i bob myfyriwr allu ei weld
    2. Rhowch weithgareddau i’r myfyrwyr eu cyflawni yn eu hamser eu hunain os nad oeddent yn gallu cymryd rhan
  + Cysylltu â recordiad:
    1. Gallwch lanlwytho’r recordiad i Panopto fel ffeil .mp4
    2. Darparwch ddolen sy’n cysylltu â’r recordiad Panopto yn Blackboard
  + Cyfeiriwch at y sesiwn yn y sesiynau fydd yn dilyn er mwyn i’r myfyrwyr allu gweld gwerth cymryd rhan yn y cyfarfod Teams ar lein

# Cyfathrebu â grwpiau dysgu

Gallwch greu ffrwd weithgarwch a defnyddio swyddogaethau sgwrsio yn Teams. Os ydych yn defnyddio Teams ar gyfer cyfathrebu (yn hytrach nag ar gyfer dysgu yn fyw), dilynwch yr awgrymiadau isod:

* Yr hyn rydych yn dymuno ei gyflawni trwy ddefnyddio Teams fel hyn:
  + Cyfleu ei bwrpas i’ch myfyrwyr
  + Byddwch yn glir am yr hyn y dymunwch i’ch myfyrwyr ei ddysgu o’r sgwrs / gweithgaredd
  + Ystyriwch ddefnyddio [Byrddau Trafod Blackboard](https://faqs.aber.ac.uk/index.php?id=577)
* Cyfathrebwch eich disgwyliadau:
  + Rhowch enghreifftiau o’r math o weithgareddau y dylai’r myfyrwyr ddefnyddio’r byrddau trafod ar eu cyfer
  + Rhowch syniad o ba mor aml y dylai’r myfyrwyr bostio yn y Ffrwd Weithgarwch
  + Rhowch wybod i’ch myfyrwyr pa mor aml y byddwch yn cyfathrebu â nhw

# Creu dogfennau i’w rhannu

Gallwch ddefnyddio Teams i ysgrifennu dogfennau ar y cyd â’ch myfyrwyr. Os ydych yn ystyried defnyddio hyn ar gyfer asesu, rydym yn argymell eich bod yn defnyddio [offer](https://faqs.aber.ac.uk/index.php?search=wikis) Wici Blackboard yn lle Teams.

Gallech ddefnyddio’r swyddogaeth rhannu dogfennau i greu cronfa gydweithredol o wybodaeth ymhlith cymheiriaid a myfyrwyr.

Gweler cyfarwyddiadau Microsoft, [Collaborate on Files in Microsoft Teams.](https://support.office.com/en-us/article/collaborate-on-files-in-microsoft-teams-9b200289-dbac-4823-85bd-628a5c7bb0ae)

Os ydych yn ystyried creu dogfennau i’w rhannu:

* Byddwch yn glir am yr hyn yr ydych yn disgwyl i’ch myfyrwyr ei gyflawni
* Meddyliwch am sut i annog myfyrwyr i gymryd rhan yn y gweithgareddau
* Rhowch wybod iddynt pa mor aml y dylent ddiweddaru’r ddogfen a’r hyn a ddisgwylir ohonynt
* Llwythwch y ddogfen orffenedig i Blackboard, a rhowch wybod i’r myfyrwyr ble i ddod o hyd iddi